Сіта

Сі́та — возера ў Беларусі, у Браслаўскім раёне Віцебскай вобласці. Знаходзіцца за 16 км захад ад горада Браслаў каля вёскі Крываселі, на мяжы з Латвіяй. Возера знаходзіцца ў басейне ракі Друйка. Належыць да групы Рычана-Дрысвяцкіх азёр.

Плошча паверхні Сіта складае 1,88 км². Найбольшая глыбіня возера 28,5 м, сярэдняя 7,6 м. Даўжыня возера 3,8 км, найбольшая шырыня 0,79 км. Даўжыня берагавой лініі 9,8 км. Аб’ём вады ў возеры складае 14,4 млн м³, плошча вадазбору 9,45 км².

Катлавіна возера лагчыннага тыпу, выцягнутая ў напрамку з поўначы на поўдзень. Схілы катлавіны маюць вышыню 10—12 м, на поўдні і захадзе вышыня схілаў складае 5—6 м. Схілы катлавіны спадзістыя, парослыя лесам і хмызняком, участкамі знаходзяцца пад лугам. Берагі возера пад хмызняком, на поўдні — забалочаныя. Пойма мае шырыню шырынёй 4—12 м. На возеры востраў плошчай 0,023 км². Дно выслана пяском на глыбіні 7—9 м, глыбей — сапрапелем.
Возера мезатрофнае з прыкметамі алігатрофіі, слабапраточнае. Упадаюць ручаі і выцякае ручай у возера Велікянцы. Шырыня палосы прыбярэжнай расліннасці складае 6—10 м, у паўночным і паўднёвым залівах шырыня паласы расліннасці павялічваецца да 40—50 м. Падводная расліннасць пашыраная да глыбіні 6—6,5 м.

У возеры водзяцца шчупак, лешч, судак, акунь, лінь, плотка, краснапёрка, гусцяра і іншыя віды рыб. У возеры жыве рэлікт ледавіковага перыяду — рачок лімнакалянус.

 Літаратура 





 Спасылкі 
 Общая характеристика озёр Витебской области // Справочник «Водные объекты Республики Беларусь»  
 Морфометрические параметры озёр Витебской области // Справочник «Водные объекты Республики Беларусь»  

Катэгорыя:Басейн Друйкі
Катэгорыя:Азёры Латвіі
Катэгорыя:Азёры Браслаўскага раёна
Катэгорыя:Памежныя азёры